Mont-roig Miami Turisme dóna suport a la presència del Camp de Golf de Bonmont a la fira IGTM que s’ha celebrat a Mallorca
Es tracta de la fira internacional del turisme de golf més important ja que ha reunit més de 400 agents turístics i professionals del sector
Mont-roig Miami Turisme ha donat suport a la presència del Club de Golf Bonmont Terres Noves de Mont-roig del Camp a la darrera edició de la fira IGTM, que s’ha celebrat recentment a Palma de Mallorca. La Fira Internacional Golf Travel Market (IGTM) és l’esdeveniment mundial més important al voltant del golf que es va celebrar del 15 al 17 de novembre amb la presència de més de 500 estands de camps de golf, hotels i professionals del sector diversos.
En aquesta darrera edició de la IGTM hi ha hagut un record amb el nombre de professionals del sector del turisme de golf com touroperadors, majoristes, agències de viatges o portals de reserva ja que se n’han registrat més de 400, molts dels quals procedeixen de mercats llunyans com son els Estats Units, Brasil o la Xina. Aquesta presència tan important ha estat utilitzada pels responsables del camp de golf de Bonmont per presentar l’oferta de les seves instaŀlacions i també del municipi que l’acull.
La regidora de Turisme de l’Ajuntament de Mont-roig del Camp, Yolanda Pérez, ha explicat que és important des del municipi donar suport a totes les iniciatives promocionals que plantegi la direcció del Club de Golf Bonmont perquè “tots plegats en podem sortir beneficiats de la presència de turistes interessats en el golf a Bonmont que després de retruc també podran gaudir de la nostra oferta turística basada en el sol i la platja i també en el turisme esportiu”.